12. ฐานะการเงินและผลการดำเนินงาน

1.  งบการเงิน

  (ก) สรุปรายงานการสอบบัญชี

(1) รายงานการสอบทานโดยผู้สอบบัญชีรับอนุญาต ต่องบการเงินรวมสำหรับปี 2546 สิ้นสุดวันที่ 31
    ธันวาคม 2546

ผู้สอบบัญชี ได้แก่ นายศุภชัย ปัญญาวัฒโน ผู้สอบบัญชีรับอนุญาตเลขที่ 3930 บริษัทสำนักงาน เอินส์ท แอนด์ ยัง จำกัด ได้แสดงความเห็นว่า งบการเงินดังกล่าวแสดงฐานะการเงิน ณ วันที่ 31 ธันวาคม 2546 ผลการดำเนินงาน และกระแสเงินสดสำหรับปีสิ้นสุดวันเดียวกันของบริษัท และบริษัทย่อย โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(2) รายงานการตรวจสอบโดยผู้สอบบัญชีรับอนุญาต ต่องบการเงินรวมสำหรับปี 2545 สิ้นสุดวันที่
    31 ธันวาคม 2545

ผู้สอบบัญชี ได้แก่ นายณรงค์ พันตาวงษ์ ผู้สอบบัญชีรับอนุญาตเลขที่ 3315 บริษัทสำนักงาน เอินส์ท แอนด์ ยัง จำกัด ได้แสดงความเห็นว่า งบการเงินดังกล่าวแสดงฐานะการเงิน ณ วันที่ 31 ธันวาคม 2545 ผลการดำเนินงาน และกระแสเงินสดสำหรับปีสิ้นสุดวันเดียวกันของบริษัท และบริษัทย่อย โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(3) รายงานการตรวจสอบโดยผู้สอบบัญชีรับอนุญาต ต่องบการเงินรวมสำหรับปี 2544 สิ้นสุดวันที่
    31 ธันวาคม 2544

ผู้สอบบัญชี ได้แก่ นายสุพจน์ สิงห์เสน่ห์ ผู้สอบบัญชีรับอนุญาตเลขที่ 2826 บริษัทเคพีเอ็มจี ออดิท (ประเทศไทย) จำกัด ได้แสดงความเห็นว่า งบการเงินดังกล่าวแสดงฐานะการเงิน ณ วันที่ 31 ธันวาคม 2544 ผลการดำเนินงาน และกระแสเงินสดสำหรับปีสิ้นสุดวันเดียวกันของบริษัท และบริษัทย่อย โดยถูกต้องตามที่ควรในสาระสำคัญตามหลักการบัญชีที่รับรองทั่วไป และได้ให้ข้อสังเกตตามหมายเหตุประกอบงบการเงินข้อ 2 เกี่ยวกับการดำเนินงานของบริษัท และบริษัทย่อยว่าอาจยังคงได้รับผลกระทบจากภาวะเศรษฐกิจของประเทศไทยและภูมิภาคเอเซียแปซิฟิคโดยรวม

  (ข) ตารางสรุปงบการเงิน

งบการเงินรวมของบริษัทและบริษัทย่อย

[]

[]

[]

  []

  []

  12.2 คำอธิบายและการวิเคราะห์ของฝ่ายจัดการ

ผลดำเนินงานและฐานะการเงินขอบริษัทลีพัฒนาผลิตภัณฑ์ จำกัด (มหาชน) ในปี 2545 – 2546
สามารถอธิบายและวิเคราะห์ได้ ดังนี้

ผลการดำเนินงาน

รายได้

บริษัทมีรายได้จากการขายสินค้าในปี 2545 และ 2546 เป็นจำนวนรวม 2,502 ล้านบาท
และ2,498 ล้านบาท ตามลำดับ
รายได้หลักของบริษัทเป็นรายได้จากการขายอาหารสัตว์ผสมสำเร็จรูปประมาณร้อยละ 97
ส่วนที่เหลือร้อยละ 3 เป็นรายได้จากการขายลูกไก่และไข่ฟัก รวมทั้งการขายพ่อแม่พันธุ์ไก่

ในส่วนของรายได้จากอาหารสัตว์ผสมสำเร็จรูป สามารถแบ่งเป็น
รายได้จากอาหารสัตว์บกและอาหารสัตว์น้ำโดยในปี 2546
รายได้จากอาหารสัตว์บกและสัตว์น้ำคิดเป็นประมาณร้อยละ 85 และร้อยละ15
ของรายได้จากอาหารสัตว์ผสมสำเร็จรูป ตามลำดับ
ทั้งนี้บริษัทคาดว่าในอนาคตรายได้จากอาหารสัตว์น้ำจะมีแนวโน้มเติบโตเพิ่มสูงขึ้น
ซึ่งเป็นผลมาจากโรงงานอาหารสัตว์น้ำสามารถเดินเครื่องจักรได้เต็มกำลังการผลิตแล้ว
อีกทั้งอาหารปลาของบริษัท ฯ มียอดขายที่เติบโตอย่างต่อเนื่อง

ในปี 2546 บริษัทมีรายได้จากการขายลดลงเพียงเล็กน้อย
เนื่องจากยอดขายอาหารสัตว์มีปริมาณการขายลดลง ประมาณ 4%
และราคาขายอาหารสัตว์ต่อตันก็เพิ่มขึ้นประมาณ 4% เช่นกัน ในขณะที่ปริมาณการขายลูกไก่เนื้อในปี
2546 มีจำนวนใกล้เคียงกับปี 2545 แต่ราคาขายลูกไก่เนื้อเฉลี่ยต่อตัวเพิ่มขึ้นประมาณ 9%
แต่ปริมาณลูกไก่จากการผลิตลดลงประมาณ 11%

นอกจากนี้ในปี 2546 บริษัทยังมีรายได้อื่นที่เป็นรายการพิเศษจากการขายเงินลงทุนอื่น
ซึ่งเป็นเงินลงทุนในบริษัท เอซ ไลฟ์ แอสชัวรันซ์ จำกัด ที่บริษัทถือหุ้นเหลืออยู่ในสัดส่วน 5%
โดยขายเงินลงทุนทั้งหมดให้แก่บุคคลภายนอกที่สนใจ
ทำให้มีกำไรจากการขายเงินลงทุนในครั้งนี้เป็นจำนวนประมาณ 25 ล้านบาท
รวมทั้งยังมีรายได้อื่นจากกำไรซื้อขายหุ้นในตลาดหลักทรัพย์ ฯ อีก เป็นจำนวนประมาณ 11 ล้านบาท
ส่งผลให้มีรายได้อื่นเพิ่มขึ้นจากปีก่อน จำนวน 36 ล้านบาท

ต้นทุนขาย

บริษัทมีต้นทุนขายที่เพิ่มขึ้นตั้งแต่ปี 2544 โดยในปี 2545 และ 2546 มีต้นทุนขายจำนวน 2,144
ล้านบาท และ 2,177 ล้านบาท ตามลำดับ โดยคิดเป็นร้อยละ 86 และร้อยละ 87 ของยอดขาย
ตามลำดับ ซึ่งการที่ต้นทุนขายเพิ่มสูงขึ้นมาโดยตลอด
เนื่องจากต้นทุนวัตถุดิบในการผลิตอาหารสัตว์และต้นทุนพันธ์สัตว์และอาหารสัตว์ที่ใช้เลี้ยงในฟาร์มของบริษัทเพิ่มสูงขึ้น
โดยต้นทุนวัตถุดิบที่มีการเพิ่มขึ้นอย่างมีนัยสำคัญได้แก่ กากถั่วเหลือง
ที่บริษัทสั่งซื้อจากตลาดต่างประเทศ
ซึ่งบางครั้งต้นทุนเหล่านี้ยังได้รับผลกระทบจากการเปลี่ยนแปลงของอัตราแลกเปลี่ยนด้วย
แม้ว่าบริษัทจะพยายามลดความเสี่ยงดังกล่าวโดยการซื้ออัตราแลกเปลี่ยนล่วงหน้าบางส่วนแล้วก็ตาม
รวมทั้งเป็นผลจากราคาตลาดโลกที่สูงขึ้นอย่างต่อเนื่องทุกปี

ค่าใช้จ่ายในการขายและบริหาร

บริษัทมีค่าใช้จ่ายในการขายและบริหารจำนวน 160 ล้านบาท และ 168 ล้านบาท ในช่วงปี
2545-2546 ซึ่งคิดเป็นร้อยละ 6.33 และ 6.59 ของรายได้รวม ตามลำดับ
ซึ่งจะเห็นว่าค่าใช้จ่ายในการขายและบริหารมีสัดส่วนที่ใกล้เคียงกัน อย่างไรก็ตามในปี 2546
บริษัทมีค่าใช้จ่ายในการขายและบริหารที่เพิ่มขึ้นเป็นผลมาจากค่าใช้จ่ายในการขายในหมวดค่าขนส่งสินค้าที่สูงขึ้น
อย่างไรก็ตามบริษัทมีการวางแผนการบริหารการขนส่งสินค้า
โดยลดจำนวนเที่ยวและการจัดสินค้าในแต่ละเที่ยวให้เหมาะสม เพื่อลดต้นทุนในส่วนดังกล่าว

สำหรับดอกเบี้ยจ่ายมีแนวโน้มลดลงโดยตลอดตั้งแต่ปี 2544
เป็นต้นมาทั้งนี้เนื่องจากบริษัทมีสภาพคล่องคงเหลือ
จึงได้นำเงินไปชำระหนี้สถาบันการเงินและการลดลงของอัตราดอกเบี้ยของเงินกู้
อย่างไรก็ตามวงเงินกู้ที่บริษัทมีอยู่กับสถาบันการเงินก็ยังคงเหลืออยู่
ซึ่งบริษัทสามารถใช้ได้ในกรณีที่บริษัทมีความต้องการใช้เงินและมีเงินทุนหมุนเวียนภายในไม่เพียงพอ

กำไรสุทธิ

บริษัทมีอัตรากำไรขั้นต้นในปี 2545-2546 เท่ากับ ร้อยละ 14.32 และร้อยละ 12.85 ตามลำดับ
ซึ่งสาเหตุที่กำไรขั้นต้นลดลงเป็นผลมาจากการเพิ่มขึ้นของต้นทุนวัตถุดิบในการผลิตอาหารสัตว์
ตามที่กล่าวข้างต้น

บริษัทมีอัตรากำไรสุทธิในปี 2545-2546 เท่ากับร้อยละ 8.18 และร้อยละ 7.89 ตามลำดับ
กำไรสุทธิของบริษัทมีแนวโน้มลดลงโดยตลอด
ซึ่งเป็นผลมาจากการเพิ่มขึ้นของวัตถุดิบในการผลิตอาหารสัตว์
แม้ว่าบริษัทจะสามารถปรับราคาขายสินค้าได้แต่จะสามารถปรับราคาได้ไม่เท่ากับต้นทุนที่เพิ่มขึ้น
นอกจากนั้นยังเป็นผลจากค่าเสื่อมราคาที่บริษัทลงทุนก่อสร้างโรงงานอาหารสัตว์น้ำที่จังหวัดเพชรบุรี
ซึ่งส่งผลให้ต้นทุนการผลิตโดยรวมเพิ่มสูงขึ้น

อัตราผลตอบแทนของผู้ถือหุ้น

บริษัทมีอัตราผลตอบแทนผู้ถือหุ้นใน 2545-2546 คิดเป็นร้อยละ 15.55 และร้อยละ 14.91
ทั้งนี้แนวโน้มอัตราผลตอบแทนผู้ถือหุ้นมีแนวโน้มลดลงเนื่องจากอัตราการทำกำไรสุทธิของบริษัทลดลง
นอกจากนั้น บริษัทยังมีการลงทุนในสินทรัพย์เพิ่มคือ
การลงทุนก่อสร้างโรงงานและลงทุนในเครื่องจักรและอุปกรณ์สำหรับโรงงานอาหารสัตว์น้ำแห่งใหม่ที่จังหวัดเพชรบุรี
ซึ่งการลงทุนดังกล่าวเกิดขึ้นในปี 2544 และต่อเนื่องในปี 2545
ส่งผลให้อัตราการเติบโตของสินทรัพย์เพิ่มขึ้นในขณะที่อัตราผลตอบแทนจากสินทรัพย์ที่ลงทุนใหม่จะทยอยเกิดขึ้นในอนาคต

ฐานะการเงิน

สินทรัพย์

บริษัทมีสินทรัพย์รวมในปี 2545-2546 เป็นจำนวนรวม 1,470 ล้านบาท และ 1,529 ล้านบาท
ตามลำดับ
โดยเป็นสินทรัพย์หมุนเวียนและสินทรัพย์ไม่หมุนเวียนในอัตราส่วนที่ใกล้เคียงกันคือประมาณร้อยละ 50

สำหรับสินทรัพย์หมุนเวียนที่สำคัญได้แก่ สินค้าคงเหลือ ลูกหนี้และตั๋วเงินรับการค้า
และเงินลงทุนระยะสั้น

สินค้าคงคลัง

ในปี 2545 – 2546 บริษัทมีปริมาณสินค้าคงคลังจำนวน 431 ล้านบาท และ 464 ล้านบาท
ตามลำดับ หรือคิดเป็นประมาณร้อยละ 29 และร้อยละ 30 ของสินทรัพย์รวม ตามลำดับ
โดยระยะเวลาในการเก็บสินค้าของบริษัทเพิ่มขึ้นเพียงเล็กน้อยจาก 72 วันเป็น 74 วัน
ทั้งนี้สินค้าคงคลังของบริษัทส่วนใหญ่ประกอบด้วยกากถั่วเหลือง ข้าวโพด
ซึ่งบริษัทจะจัดเก็บไว้เพื่อป้องกันในเรื่องการเปลี่ยนแปลงของราคาและกรณีการขาดแคลนวัตถุดิบ
โดยการเก็บรักษาสินค้าวัตถุดิบดังกล่าวจะไม่มีปัญหาในเรื่องของการเสื่อมคุณภาพหรือการเน่าเสีย
เนื่องจากวัตถุดิบเหล่านี้ผ่านการอบแห้งมาแล้วและสามารถเก็บได้นาน ที่ผ่านมาเฉพาะในปี 2545
เท่านั้น บริษัทมีการตั้งสำรองเผื่อการลดลงของมูลค่าสินค้าคงเหลือจำนวน 0.89 ล้านบาท
เนื่องจากเป็นการตั้งสำรองเผื่อการด้อยค่าของลูกไก่ ที่มีราคาตกต่ำกว่าราคาตลาด ณ ขณะนั้น
ซึ่งไม่มีความเกี่ยวข้องกับวัตถุดิบในการผลิตอาหารสัตว์แต่อย่างใด

ลูกหนี้การค้าและตั๋วเงินรับการค้า

ในปี 2545 – 2546 บริษัทมีลูกหนี้การค้าและตั๋วเงินรับการค้าจำนวน 94 ล้านบาท และ 98
ล้านบาท ตามลำดับ หรือคิดเป็นร้อยละของสินทรัพย์รวมดังนี้คือ ร้อยละ 6 และร้อยละ 6 ตามลำดับ
โดยมีระยะเวลาการเก็บหนี้ 13 วันและ 14 วัน ในปี 2545 และปี 2546 ตามลำดับ
ทั้งนี้เนื่องจากบริษัทมีการเน้นนโยบายการขายเงินสด และมีนโยบายเร่งรัดในการเก็บหนี้ให้เร็วขึ้น

ในด้านของนโยบายการตั้งสำรองหนี้สงสัยจะสูญ
บริษัทมีการตั้งสำรองหนี้สงสัยจะสูญโดยพิจารณาจากฐานะทางการเงินของลูกค้า หลักประกัน
ประวัติการชำระหนี้ ทั้งนี้ลูกหนี้การค้าที่มีอายุหนี้ค้างชำระเกิน 12 เดือนนั้น
บริษัทจะมีการตั้งสำรองภายหลังจากหักมูลค่าของหลักประกัน
ซึ่งลูกค้าเหล่านี้จะมีการทยอยผ่อนชำระคืนบริษัทตลอดมา
บริษัทจึงมีความเชื่อมั่นว่าบริษัทมีการตั้งสำรองหนี้สงสัยจะสูญอย่างเพียงพอ

เงินลงทุนระยะสั้น

ในปี 2545 – 2546 บริษัทมีเงินลงทุนระยะสั้นจำนวน 72 ล้านบาท และ 134 ล้านบาท ตามลำดับ
จะเห็นว่าเงินลงทุนระยะสั้นมีจำนวนเพิ่มขึ้นอย่างมีนัยสำคัญในปี 2546 เนื่องจากในช่วงปลายปี
2546 บริษัทได้รับเงินสดจากการขายเงินลงทุนในบริษัท เอซ ไลฟ์ แอสชัวรันซ์ จำกัด จำนวน 44
ล้านบาท ดังนั้นจึงมีการนำเงินสดไปฝากเป็นเงินลงทุนระยะสั้น
การลงทุนในเงินลงทุนระยะสั้นนี้บริษัทมีวัตถุประสงค์เพื่อเป็นการบริหารสภาพคล่องทางการเงิน
โดยบริษัทไม่มีการกำหนดวงเงินสูงสุดในการลงทุนแต่อย่างใด
แต่จะพิจารณาจากสภาพคล่องส่วนเกินในแต่ละช่วงเวลา
นอกจากนี้บริษัทจะพิจารณาการลงทุนในสินทรัพย์ที่ให้ผลตอบแทนที่เหมาะสมและคำนึงถึงความเสี่ยงเป็นหลัก
โดยจะเป็นการลงทุนทั้งในหลักทรัพย์ของรัฐบาล รัฐวิสาหกิจ และ
หลักทรัพย์ที่จดทะเบียนในตลาดหลักทรัพย์ ฯ ซึ่งการลงทุนในทุก ๆ ครั้ง
จะต้องได้รับความเห็นชอบจากคณะกรรมการบริษัทและหรือคณะกรรมการบริหาร

สินทรัพย์ถาวร

ในส่วนของสินทรัพย์ถาวรนั้น สินทรัพย์หลักของบริษัทเป็นสินทรัพย์ประเภท ที่ดิน อาคารและอุปกรณ์
โดยที่ดิน อาคารและอุปกรณ์ได้เพิ่มขึ้นในช่วงของปี 2544-2545
ซึ่งเป็นผลมาจากการที่บริษัทมีการลงทุนซื้อที่ดิน
สร้างโรงงานแห่งใหม่เพื่อผลิตอาหารสัตว์น้ำที่จังหวัดเพชรบุรี นอกจากนั้นเป็นการลงทุนเพิ่มใน
ยานพาหนะและอุปกรณ์สำนักงาน ด้วยเหตุผลดังกล่าวจึงทำให้สินทรัพย์ถาวรเติบโตขึ้นจากปี
2544-2546 ก่อนหักค่าเสื่อมราคาสะสมเท่ากับ 1,170 ล้านบาท 1,233 ล้านบาท และ 1,285
ล้านบาท ตามลำดับ

แหล่งที่มาของเงินทุน

หนี้สิน

บริษัทมีหนี้สินรวมในปี 2545-2546 เป็นจำนวน 147 ล้านบาท และ 154 ล้านบาท ตามลำดับ
หรือคิดเป็นอัตราส่วนต่อสินทรัพย์รวมร้อยละ 10 และร้อยละ 10 ตามลำดับ
โดยจะเห็นว่าหนี้สินส่วนใหญ่เป็นหนี้สินหมุนเวียน
และเป็นเจ้าหนี้การค้าจากการซื้อวัตถุดิบซึ่งมีเครดิตเทอมตามปกติทางการค้าอยู่แล้ว

บริษัทและบริษัทย่อย
ไม่มีการค้ำประกันบุคคลอื่นหรือมีหนี้สินที่อาจเกิดขึ้นหรือมีการผูกพันการลงทุนในโครงการหรือมีภาระผูกพันอื่นใดในลักษณะเดียวกันที่อาจกระทบต่อฐานะการเงินหรือผลการดำเนินงานของบริษัทและบริษัทย่อย
ยกเว้นการค้ำประกันหนี้สินไขว้ระหว่างกัน
โดยบริษัทใหญ่ค้ำประกันหนี้สินบริษัทย่อยและบริษัทย่อยค้ำประกันหนี้สินบริษัทใหญ่และการร่วมค้ำประกันระหว่างกันในวงเงินสินเชื่อ
ซึ่งสถาบันการเงินให้กู้ร่วมแก่บริษัทใหญ่และบริษัทย่อยสามารถใช้วงเงินสินเชื่อร่วมกันได้
สำหรับภาระค้ำประกันดังกล่าวโปรดดูรายละเอียดในหมายเหตุงบการเงินข้อ 21 ของงบการเงิน ณ
วันที่ 31 ธันวาคม 2545 และข้อ 20 ของงบการเงิน ณ วันที่ 31 ธันวาคม 2546

สำหรับภาระการค้ำประกันหนี้สินดังกล่าวนี้
ไม่มีผลกระทบต่อฐานะการเงินและผลการดำเนินงานของบริษัทและบริษัทย่อย
เนื่องจากเป็นข้อผูกพันตามสัญญาการกู้ยืมเงินที่เป็นปกติทางการค้าของบริษัทและบริษัทย่อย
โดยปัจจุบันส่วนใหญ่เป็นวงเงินสินเชื่อที่ยังไม่ได้ใช้เนื่องจากบริษัทและบริษัทย่อยยังมีสภาพคล่องทางการเงินที่ดีมากอีกทั้งวงเงินสินเชื่อดังกล่าวไม่ต้องใช้ทรัพย์สินจำนองเป็นหลักทรัพย์ค้ำประกันให้แก่ผู้ให้กู้ยืม

ส่วนของผู้ถือหุ้น

ในส่วนโครงสร้างเงินทุนของบริษัทนั้น ได้มีการเพิ่มทุนชำระแล้วจากปี 2544 ที่มีจำนวน 245
ล้านบาท เป็น 490 ล้านบาท ในปี 2545
การเพิ่มทุนดังกล่าวเกิดจากการที่บริษัทจ่ายหุ้นปันผลให้กับผู้ถือหุ้น ในสัดส่วน 1 หุ้นเดิมได้ 1 หุ้นใหม่
ตามมูลค่าที่ตราไว้หุ้นละ 5 บาท
นอกจากนั้นบริษัทยังมีการจ่ายปันผลเป็นเงินสดด้วยจึงส่งผลให้กำไรสะสมของบริษัทลดลงจาก 564
ล้านบาท ในปี 2544 เหลือ 305 ล้านบาท ในปี 2545

ต่อมาบริษัทได้มีมติคณะกรรมการครั้งที่ 2/2546 เมื่อวันที่ 17 มีนาคม 2546
ให้จ่ายเงินปันผลประจำปี 2545 เพิ่มเติมอีกครั้งให้แก่ผู้ถือหุ้นในอัตราหุ้นละ 0.80 บาท
รวมเป็นเงินปันผล 78.40 ล้านบาท กำหนดจ่ายในวันที่ 22 พฤษภาคม 2546
โดยจ่ายเป็นเงินสดปันผลจากผลการดำเนินงานของกิจการที่ได้รับส่งเสริมการลงทุน ต่อมาเมื่อวันที่
1 ธันวาคม 2546 ที่ประชุมวิสามัญผู้ถือหุ้นของบริษัท ครั้งที่ 1/2546
ได้มีมติให้จ่ายเงินปันผลระหว่างกาลสำหรับปี 2546 ในอัตราหุ้นละ 3.22 บาท โดยแบ่งจ่ายเป็น 2
ส่วนได้แก่

1.  จ่ายเป็นหุ้นปันผล ในอัตรา 2 หุ้นสามัญเดิมต่อ 1 หุ้นสามัญใหม่
    หรือคิดเป็นอัตราการจ่ายเงินปันผล 2.50 บาทต่อหุ้น (คำนวณจากมูลค่าที่ตราไว้หุ้นละ 5
    บาท) รวมเป็นเงินปันผลจ่าย 245 ล้านบาท โดยจัดสรรจากกำไรสะสม ณ วันที่ 31 ธันวาคม
    2545 ทั้งนี้บริษัทได้ทำการจ่ายหุ้นปันผลดังกล่าวในวันที่ 25 ธันวาคม 2546 แล้ว
    การจ่ายหุ้นปันผลดังกล่าว มีผลต่อการเพิ่มขึ้นของจำนวนหุ้นจาก 490 ล้านหุ้นเป็น 735 ล้านหุ้น
    ดังนั้นจึงมีผลให้กำไรสุทธิต่อหุ้นลดลงร้อยละ 33.33

  2. จ่ายเป็นเงินสดปันผลในอัตราหุ้นละ 0.72 บาท (คำนวณจากมูลค่าที่ตราไว้หุ้นละ 5 บาท)
  คิดเป็นเงินปันผลจ่าย 70.56 ล้านบาท โดยจัดสรรจากกำไรจากผลการดำเนินงานสำหรับงวด 6
  เดือนแรกของปี 2546 ทั้งนี้บริษัทได้ดำเนินการจ่ายปันผลดังกล่าวในวันที่ 25 ธันวาคม 2546
  แล้ว การจ่ายเงินปันผลดังกล่าว มีผลต่อการลดลงส่วนของผู้ถือหุ้นจาก 1,378 ล้านบาท ณ 30
  กันยายน 2546 เป็น 1,307 ล้านบาท ส่งผลให้อัตราส่วนต่าง ๆ
  ที่เกี่ยวกับส่วนของผู้ถือหุ้นเปลี่ยนแปลงไปด้วย นอกจากนี้ที่ประชุมวิสามัญผู้ถือหุ้นครั้งที่ 1/2546
  ดังกล่าว ยังมีมติให้ เพิ่มทุนจำนวน 245 ล้านหุ้นเพื่อจัดสรรให้กับบุคคลในวงจำกัด
  เพื่อวัตถุประสงค์ในการหาผู้ร่วมลงทุนที่เอื้อประโยชน์ให้กับบริษัท (Strategic Partner)
  อีกด้วย

โดย ณ 31 ธันวาคม 2546 มีส่วนของผู้ถือหุ้นจำนวน 1,375 ล้านบาท
และได้มีมติคณะกรรมการครั้งที่ 2/2547 เมื่อวันที่ 16 มีนาคม 2547 ให้จ่ายเงินสดปันผลประจำปี
2546 เพิ่มเติมอีกในอัตราหุ้นละ 0.09 บาท รวมเป็นเงินปันผลจ่าย 66.15 ล้านบาท
กำหนดจ่ายวันที่ 18 พฤษภาคม 2547 ซึ่งจ่ายจากผลการดำเนินงาน สำหรับงวด 6 เดือนหลังของปี
2546 จากกิจการที่ได้รับส่งเสริมการลงทุน

ความเหมาะสมของโครงสร้างเงินทุน

 เมื่อพิจารณาความเหมาะสมของโครงสร้างเงินทุนพบว่า ณ วันที่ 31 ธันวาคม 2546 บริษัทมีอัตราส่วนหนี้สินต่อส่วนของผู้ถือหุ้นเท่ากับ 0.11 เท่า ซึ่งถือว่าเป็นอัตราส่วนที่ต่ำเมื่อเปรียบเทียบกับบริษัทในอุตสาหกรรมเดียวกัน ทั้งนี้จะเห็นว่าการประกอบธุรกิจของบริษัทเน้นการใช้เงินทุนจากผู้ถือหุ้นและเงินทุนที่มาจากการดำเนินงานเป็นหลัก อย่างไรก็ตามจากการที่บริษัทดำเนินธุรกิจโดยเน้นการขายเงินสด และมีระดับอัตราการทำกำไรในระดับที่เหมาะสม ส่งผลให้บริษัทมีความสามารถในการใช้เงินทุนหมุนเวียนภายในกิจการได้โดยลดการพึ่งพิงเงินกู้ยืม ส่งผลให้บริษัทมีความสามารถในการชำระดอกเบี้ยสูงและมีความสามารถในการจ่ายเงินปันผลให้กับผู้ถือหุ้นของบริษัท ดังนั้นจึงถือว่าโครงสร้างเงินทุนของบริษัทในปัจจุบันเป็นโครงสร้างเงินทุนที่เหมาะสมและมีความมั่นคงทางการเงิน อย่างไรก็ตามในอนาคตหากบริษัทมีความต้องการใช้เงินทุน และเงินทุนหมุนเวียนในกิจการไม่เพียงพอ บริษัทยังคงมีวงเงินคงเหลืออยู่กับสถาบันการเงินอย่างเพียงพอ

สภาพคล่อง

 กระแสเงินสดจากการดำเนินงาน

บริษัทมีกระแสเงินสดจากการกิจกรรมดำเนินงานในปี 2544-2546 เป็นจำนวนประมาณ 302
ล้านบาท 254 ล้านบาท และ 193 ล้านบาท ตามลำดับ
จะเห็นว่ากระแสเงินสดจากกิจกรรมดำเนินงานมีการลดลงในระยะ 3 ปีที่ผ่านมา
ซึ่งเป็นผลกระทบมาจากการบริหารสินค้าคงคลัง และการบริหารลูกหนี้และตั๋วเงินรับการค้าเป็นหลัก
โดยในส่วนของสินค้าคงคลังจะแปรเปลี่ยนตามความต้องการสินค้าในตลาดเป็นหลัก
รวมทั้งการเปลี่ยนแปลงของวัตถุดิบที่สำคัญด้วย สำหรับลูกหนี้และตั๋วเงินรับการค้า
บริษัทมีนโยบายในการขายเงินสด การเร่งรัดเก็บหนี้
และมีนโยบายในการตั้งสำรองหนี้สงสัยจะสูญให้เพียงพอ
โดยจะเห็นว่าระยะเวลาในการเก็บหนี้ของบริษัทมีแนวโน้มลดลงมาโดยตลอด

 กระแสเงินสดจากกิจกรรมลงทุน

บริษัทมีกระแสเงินสดจากกิจกรรมลงทุนติดลบในช่วงของปี 2544 จนถึง ณ วันที่ 31 ธันวาคม 2546
ทั้งนี้เนื่องจาก บริษัทมีการนำเงินไปลงทุนใน เครื่องจักร ยานพาหนะ
และการก่อสร้างโรงงานผลิตอาหารสัตว์น้ำที่จังหวัดเพชรบุรี โดยเป็นการลงทุนอย่างต่อเนื่องตั้งแต่ปี
2544 ถึงปัจจุบัน

 

 กระแสเงินสดจากกิจกรรมจัดหาเงิน

บริษัทมีกระแสเงินสดจากกิจกรรมจัดหาเงินติดลบในระหว่างปี 2544-2546 เนื่องจากในปี 2544
บริษัทจ่ายเงินปันผลและการจ่ายคืนเงินกู้สถาบันการเงิน ส่วนในปี 2545
การลดลงของกระแสเงินสดจัดหาเงินเกิดจากการที่บริษัทจ่ายเงินปันผลเป็นเงินสดประมาณ 210
ล้านบาท และสำหรับปี 2546 บริษัทมีการจ่ายเงินปันผลจำนวนประมาณ 148.96 ล้านบาท

 อัตราส่วนสภาพคล่อง

หากพิจารณาอัตราส่วนที่แสดงถึงสภาพคล่องของบริษัท
โดยพิจารณาจากอัตราส่วนสินทรัพย์หมุนเวียนต่อหนี้สินหมุนเวียนในปี 2544-2546 ที่ 4.92 เท่า
4.72เท่า และ 5.04 เท่า ตามลำดับนั้น จะเห็นว่าสภาพคล่องของบริษัทอยู่ในเกณฑ์ที่ดี
ซึ่งเป็นผลมาจากการบริหารการจัดเก็บหนี้ที่มีประสิทธิภาพ ควบคู่กับการลดภาระหนี้สินหมุนเวียน
การเน้นการขายที่เป็นเงินสด
นอกจากนั้นหากพิจารณาอัตราส่วนสภาพคล่องกระแสเงินสดจะเห็นว่ามีอัตราการเปลี่ยนแปลงไม่มากนัก
จาก 1.42 เท่าในปี 2544 เป็น 1.73 และ 1.29 เท่า ในปี 2545 - 2546 ตามลำดับ
ซึ่งแสดงให้เห็นว่าบริษัทมีกระแสเงินสดและสภาพคล่องที่เพียงพอ

12.3 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ผลกระทบจากการออกหุ้นเพิ่มทุนเพื่อจำหน่ายให้กับบุคคลในวงจำกัด

ตามที่ประชุมวิสามัญผู้ถือหุ้นของบริษัท ครั้งที่ 1/2546 เมื่อวันที่ 1 ธันวาคม 2546
ได้มีมติให้บริษัทออกหุ้นเพิ่มทุนจำนวน 245 ล้านบาท
เพื่อจำหน่ายให้กับบุคคลในวงจำกัดเพื่อวัตถุประสงค์ในการหาผู้ร่วมทุนอันจะเอื้อประโยชน์กับบริษัท
(Strategic Partner) โดยกำหนดว่าราคาเสนอขายหุ้นดังกล่าวจะต้องไม่ต่ำกว่าร้อยละ 80
ของราคาปิดเฉลี่ยของหุ้นของบริษัทในตลาดหลักทรัพย์ในช่วงเวลาก่อนที่จะมีการเสนอขาย
การออกหุ้นจำนวนดังกล่าวจะส่งผลกระทบในส่วนของ Dilution Effect และ Price
Dilution Effect ดังที่ได้กล่าวแล้วในหัวข้อปัจจัยความเสี่ยง

ผลกระทบจากการเปิดเสรีทางการค้า

การเปิดเสรีทางการค้าสามารถแบ่งได้เป็น 2 กลุ่มคือ การเปิดเสรีทางการค้าของ WTO (World
Trade Organization ) และการเปิดเสรีทางการค้าของ FTA (Free Trade Area)

การเปิดเสรีทางการค้าของ WTO เป็นการเปิดเสรีทางการค้าที่เน้นในเรื่องของกำแพงภาษี และ
Trade Barrier ต่างๆ เช่น โควต้า และเงื่อนไขทางการค้าอื่นๆ เป็นต้น
ซึ่งประเด็นดังกล่าวจะต้องใช้เวลาในการเจรจากับประเทศสมาชิกต่างๆ
โดยคาดว่าจะส่งผลกระทบในด้านบวกต่อบริษัท
ที่จะเปิดโอกาสในการจัดหาวัตถุดิบการผลิตที่ต้นทุนต่ำลงได้
เนื่องจากโครงสร้างภาษีที่ต่ำลงและปริมาณวัตถุดิบที่เพียงพอและในการนำเข้าวัตถุดิบจะมีต้นทุนที่ถูกลง
ส่วนผลกระทบในด้านลบคือ การเข้ามาของคู่แข่งขันรายใหม่โดยเฉพาะผู้ผลิตจากต่างประเทศ
แต่อย่างไรก็ตามการเข้ามาของคู่แข่งขันดังกล่าวจะเป็นการเน้นเฉพาะอาหารสัตว์บางประเภทที่ต้องใช้เทคโนโลยีสูง
เช่น อาหารสัตว์เลี้ยง เป็นต้น ผลกระทบดังกล่าวคาดว่าจะเกิดขึ้นเมื่อการเจรจาดังกล่าวแล้วเสร็จ

การเปิดเสรีทางการค้าของ FTA เป็นการเปิดเสรีทางการค้าที่เน้นในเรื่องของกำแพงภาษีเป็นหลัก
และเป็นการเจรจาระหว่าง 2 ประเทศ เช่น ประเทศไทยกับสาธารณรัฐประชาชนจีน
ประเทศไทยกับประเทศเปรู เป็นต้น เนื่องจากการเจรจาเป็นการเจรจากับสมาชิกครั้งละน้อยราย
อย่างไรก็ตามสำหรับการเปิดเสรีทางการค้า FTA
จะส่งผลกระทบในด้านบวกและด้านลบต่อบริษัทเช่นเดียวกับกรณีการเปิดเสรีทางการค้าของ WTO
ที่ได้กล่าวแล้วข้างต้น